Suomen sisällissodan aikajana
Sisällissodan aika 1918 > Huhtikuu

1. huhtikuuta – Lenin kieltää Suomen punakaarteja operoimasta Neuvosto-Venäjältä rajan yli Suomeen.
3. huhtikuuta – Saksan interventio käynnistyy, kun 13 000 miehen vahvuinen Itämeren divisioona nousee maihin Hangossa kenraalimajuri von der Goltzin johtamana ja aloittaa etenemisen kohti Helsinkiä.
5. huhtikuuta – Saksalaiset ja venäläiset solmivat Hangon sopimuksen.
6. huhtikuuta – Tampereen taistelu päättyy ja antautuneita punaisia aletaan keskittämään Tampereen vankileirille. Samalla satoja antautuneita surmataan Tampereen teloituksissa..
7. huhtikuuta – Itä-Karjalassa käydyssä Kuivitsalammen taistelussa kaatuu 32 valkoista ja 2–4 punaista. Pettynyt valkoisten päällikkö Oiva Willamo vaatii, että joka kymmenes hänen omista miehistään pitäisi teloittaa pelkuruuden vuoksi.
8. huhtikuuta – Itä-Karjalassa Punaiset torjuvat K. M. Walleniuksen johtaman valkoisten hyökkäyksen Soukelon toisessa taistelussa. Pakomatkansa yhteydessä Wallenius ryöstää Oulangan postikassan ja sieppaa kunnankirjurin, jonka hän teloittaa Suomen puolella.
9. huhtikuuta – Saksalaiset vetäytyvät Kyminlinnan luota takaisin Loviisaan. Kouvolasta vahvistuksia saaneet punaiset etenevät heidän jäljessään Ahvenkoskelle saakka.
11. huhtikuuta – Punaisten johto järjestetään uusiksi Viipurissa. Kullervo Manner nimitetään diktaattoriksi, minkä jälkeen hän on muodollisesti myös punakaartien ylipäällikkö.
12. huhtikuuta – Eskilomin taistelu Liljendalissa. Saksalaiset saavat kylän haltuunsa usean tunnin laukaustenvaihdon jälkeen.
12.–13. huhtikuuta – Helsingin taistelu. Kenraali von der Goltzin joukot hyökkäävät Helsinkiin ja valtaavat kaupungin.
13. huhtikuuta – Punaiset jättävät Porin ja pakenevat Kokemäen, Lauttakylän ja Alastaron kautta kohti itää tuhoten matkansa varrella useita rautatieasemia ja Kokemäenjoen siltoja.
14. huhtikuuta – Saksalaisten voitoparaati Helsingin Senaatintorilla kaupungin valtauksen kunniaksi.
14.–15. huhtikuuta – Uudenkylän taistelu Nastolassa. Saksalaiset valtaavat Uudenkylän rautatieaseman, mutta menettävät sen seuraavana päivänä.
15. huhtikuuta – Hyökkäys Kausalaan perutaan, kun punaisten uskotaan hyökkäävän lännestä.
17. huhtikuuta – Karkun taistelu päättää sotatoimet Satakunnan rintamalla, jonka jälkeen punaiset vetäytyvät Tyrvään ja Vammalan kautta kohti itää.
17.–18. huhtikuuta – Punaiset vetäytyvät Asikkalassa käydyn Anianpellon taistelun jälkeen Lahden ja Vierumäen suuntaan.
18. huhtikuuta – Kilislammen taistelu päättää taistelut Itä-Lapin suunnalla.
19. huhtikuuta – Lahden taistelu käynnistyy.
19.–21. huhtikuuta – Hyvinkään taistelu, jonka jälkeen saksalaiset jatkavat päärataa pitkin etenemistään kohti pohjoista.
20. huhtikuuta – Saksalaiset valtaavat Lahden etelästä. Samana iltapäivänä kaupunkiin saapuu pohjoisesta Hans Kalmin komentama valkoisten komppania, joka näin saa ensimmäisenä valkoisena osastona suoran kosketuksen saksalaisiin. Punainen Suomi on siten halkaistu kahtia ja Länsi-Suomen punaisten pakoreitti itään tukossa.
22. huhtikuuta – Riihimäen valtaus
23. huhtikuuta – Valkoiset katkaisevat Viipuri–Pietari-radan Raivolassa, jolloin punaiset menettävät rautatieyhteyden Venäjälle.
24. huhtikuuta – Valkoiset valtaavat Terijoen ja katkaisevat samalla kokonaan punaisten maayhteyden Venäjälle. Valkoiset ryhtyvät piirittämään venäläisten hallussa olevaa Uudellakirkolla Suomenlahden rannikolla sijaitsevaa Inon linnaketta.
25. huhtikuuta – Lähes koko punaisten ylin johto pakenee aamuyöllä Viipurista laivasaattueessa Pietariin. Kansanvaltuuskunnasta Viipuriin jää vain Edvard Gylling.
26. huhtikuuta – Hämeenlinnan valtaus
26.–27. huhtikuuta – Hämeenlinnasta lähteneen punaisten pakolaiskolonnan ja valkoisten välinen Alvettulan taistelu, jonka jälkeen punaiset jatkavat matkaansa kohti Hauhoa.
27.–28. huhtikuuta – Viipurin lääninvankilan joukkomurhassa saa surmansa yli 30 valkoista vankia.
27. huhtikuuta – Kansanvaltuuskunta kokoontuu viimeisen kerran Pietarissa.
28. huhtikuuta – Hauhon taistelu. Saksalaiset ja valkoiset hyökkäävät Hauhon kirkonkylän majoittuneen punaisten pakolaiskolonnan kimppuun, mutta joutuvat vetäytymään takaisin.
28.–29. huhtikuuta – Hauholta matkaansa jatkanut punaisten pakolaiskolonna murtautuu saksalaisten linjojen läpi Syrjäntaan taistelussa ja jatkaa matkaansa kohti Lahtea.
29. huhtikuuta – Valkoiset valtaavat aamuun mennessä Viipurin. Kaupungista ulosmurtautumista yrittäneet punaiset joukot antautuvat taistelun jälkeen Tienhaaran aseman lähistöllä. Myöhemmin samana päivänä ainakin 360 venäläistä surmataan kaupungin etnisessä puhdistuksessa. Suurin osa teloitetuista on valkoisten kannattajia.
30. huhtikuuta – Noin 30 000 punakaartilaista ja Länsi-Suomesta kohti itää pyrkinyttä pakolaista joutuu valkoisten ja saksalaisten vangiksi Lahden seudulla. Heidät sijoitetaan aluksi Fellmanin pellon keskitysleirille.